paragraph_text: Rodila se u Beogradu gdje je diplomirala na Ekonomskom fakultetu. Od 1974. do 1991. radila je kao diplomatkinja u saveznoj administraciji bivše Jugoslavije, te je od 1974. do 1979. služila u jugoslavenskom veleposlanstvu u Londonu, a od 1984. do 1989. kao predstavnica SFRJ u organizacijama UN sa sjedištem u Genevi. U Saveznom sekretarijatu za vanjske poslove bila je zadužena za europske poslove. Diplomatsku karijeru je završila 1991. nakon ostavke nezadovoljna politikom srbijanskog predsjednika Slobodana Miloševića i njegovim utjecajem na tadašnju saveznu administraciju. Tijekom raspada Jugoslavije i na samom početku velikosrpske agresije na Hrvatsku je u Genevi organizirala susret ratu suprotstavljenih političara i aktivista na kome je s hrvatske strane sudjelovao Danijel Ivin.